
Külpontosan nyomott, kő-, téglafalazat-, vagy vasalatlan beton anyagú, derékszögű négyszög keresztmetszetű, zömök rudak keresztmetszetén értelmezett, szilárdságtanilag eltérő viselkedésű területek határgörbáinek származtatása rugalmas- és képlékeny határállapotban

A tartószerkezet építés mérnöki gyakorlatának és az azt megalapozó szilárdságtannak gyakran előforduló feladatcsoportja a külpontosan nyomott, húzószilárdsággal nem rendelkező anyagú, téglalap keresztmetszetű, zömök rudak erőtani viselkedésének ismerete. Egyetemi alapképzésünk az elemi szilárdságtan tantárgyában ismerteti a dolgozatom tárgyát képező igénybevételfajta alapelveit és az erőtani méretezést megalapozó alapeseteket, melyeket a külpontos erő döféspontjának különleges helyzetei szolgáltatják. A mérnöki gyakorlatban alaptestek, gerendatartók támaszai, oszlopok alapjai vizsgálata okán felmerül az igény arra, hogy dolgozatom tárgyát alkotó igénybevételfajta általános esetére használható megoldással rendelkezzünk. A külpontosan nyomott, húzószilárdsággal nem rendelkező anyagú, szabályos négyszög keresztmetszetű, zömök rudak teherbírása a terhelő erő döféspontja alatt ébredő feszültségi test térfogatával egyenlő. A megoldást rugalmas- és képlékeny határállapotban határoztam meg. Rugalmas állapotban a feszültségi test éktest alakú, képlékeny állapotban hasáb formájú. A probléma megoldásának alapelve a vektoriális statika első alaptételére, két erő egyensúlyának feltételére vezethető vissza. A külső terhelő erőt az erő alatt ébredő feszültségi test térfogatával azonos értékű erő egyensúlyozza, melynek súlypontja a terhelő erő súlypontjával kell, hogy megegyezzen. Rugalmas állapotban a terhelő erő alatt ébredő feszültségi éktest alaplapja lehet háromszög, négyszög vagy ötszög. Képlékeny állapotban a feszültségi hasáb alaplapja hasonlóan három-, négy- vagy ötszög lehet. Vannak olyan általános döféspont helyzetek, melyeknél a nyomott terület szabálytalan négy- vagy ötszög. Ezeket a keresztmetszeti részterületeket a súlypontból induló és közelítően a keresztmetszet átlói körül elhelyezkedő szabályos görbék választják el egymástól. Dolgozatomban a tárgyi esetekre levezettem a szabálytalan négy- és ötszög alakú nyomott terület felett ébredő feszültségi testeket eredményező döféspontok elhelyezkedésének lehetséges területeit elválasztó görbék analitikus összefüggéseit és a határerő számítás képleteit.
A keresztmetszet részterületeit határoló görbék pontos ismeretében a tartószerkezet tervező gyorsan dönthet a számítás módjáról és a határerő-számító összefüggések birtokában, meghatározza a keresett határerő értékét, egyben a szerkezet teherbírását.



